[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000004", "text": "so\u0302namlyfraOct 25, 20223 min read"}, {"text_idx": "#000006", "text": "*For English review, see language toggle switch on top of webpage*"}, {"text_idx": "#000008", "text": "Des i ar draws copi o \u2018Dyddiau Cw\u0302n\u2019 yn Siop Clwyd a theimlai fel petawn i\u2019n cyfarch hen ffrind do\u2019n i ddim wedi ei weld ers yr ysgol uwchradd. Doedd hynny ddim yn bell o\u2019r gwir - yn yr ysgol ddarllenais Dyddiau Cw\u0302n, a dwi\u2019n ei chofio fel un o\u2019r unig nofelau Cymraeg y gwnes i\u2019w gwirioneddol mwynhau. Pryd hynny roedd nifer o gloriau nofelau yn gartwnaidd, ac yn edrych braidd yn \u2018ifanc\u2019 i rywun yn ei harddegau. Ond roedd rhywbeth am glawr Dyddiau Cw\u0302n a pherodd i mi godi\u2019r llyfr. Roedd yna ddyn noeth ar y dudalen gyntaf! Nid llun, yn amlwg, ond disgrifiad. Dechrau addawol, i laslances llawn hormonau! Darllenais Dyddiau Cw\u0302n a\u2019i mwynhau digon i\u2019w chodi oddi ar y silff rhyw ugain mlynedd (ish) yn ddiweddarach."}, {"text_idx": "#000009", "text": "Dyma stori Sera, Cymraes ddeunaw oed yn byw gartref a\u0302\u2019i rhieni. Mae hi\u2019n cyfarfod Dan, teithiwr ifanc a golygus, ac yn syrthio mewn cariad a\u0302 fo yn syth. Arweinia hyn at wrthdaro rhyngddi hi a\u2019i rhieni, ac mae Sera yn gadael y nyth i deithio Cymru efo Dan a\u2019i ffrindiau, sydd hefyd yn deithwyr yn benderfynol o fyw bywyd \u2018rhydd\u2019."}, {"text_idx": "#000010", "text": "Daw tensiwn y nofel o\u2019r gwrthdaro rhwng magwraeth draddodiadol Sera a dyhead Dad i fod yn rhydd o ddisgwyliadau cymdeithas - yn rhydd o\u2019r cyfrifoldeb o dalu rhent a threth, ac i garu\u2019n rhydd, heb ymrwymiad na chyfrifoldeb. Cryfder y stori yw nad yw Gwen Redvers Jones yn pregethu na\u2019n cyflwyno\u2019r un cymeriad fel cymeriad \u2018da\u2019 neu \u2018ddrwg\u2019. Mae Dan yn gymeriad hudolus, carismatig ar un llaw, ond yn hynod hunanol ar adegau eraill. Ar ddiwedd y nofel wyneba Sera benderfyniad anodd, tyngedfennol yngly\u0302n a\u0302\u2019r ffordd orau iddi fyw. Wna i ddim datgelu\u2019r diweddglo, heblaw am ddweud bod y neges yn un cadarnhaol am hunan benderfyniad ac annibyniaeth sy\u2019n parhau\u2019n berthnasol hyd heddiw."}, {"text_idx": "#000011", "text": "Sut mae\u2019r nofel wedi goroesi traul amser? Mewn un ffordd, roedd yn braf i gael fy atgoffa o gyfnod cyn y we, cyn ffonau symudol (cyhoeddwyd y nofel yn 1997). Ar y llaw arall, ymddangosa agweddau o\u2019r nofel, yn enwedig \u2018pearl clutching\u2019 ac agwedd gysetlyd Mam Sera at \u2018hipis\u2019 yn chwerthinllyd o hen ffasiwn. Tybiaf ei bod hi\u2019n ymddangos yn gor-amddiffynol hyd yn oed pan gyhoeddwyd y nofel - ar adegau teimlai fel petai reolau ac agweddau\u2019r teulu yn dyddio o\u2019r pumdegau! Doedd y gwrthdaro rhwng Sera a\u2019i rhieni ddim gwastad yn taro deuddeg chwaith - roedd Sera yn rhy bwdlyd a phlentynnaidd o lawer am ddynes ifanc ddeunaw oed."}, {"text_idx": "#000012", "text": "Y peth gorau am y stori oedd y portread o ffrindiau Dan, y teithwyr, a\u2019u ffordd o fyw. Cymeriadau crwn a byw, pob un - a\u2019r dafodiaith! Ar brydiau teimlai fel petawn i\u2019n gwrando ar ddrama radio, mor fyw oedd y lleisiau. Hyfryd."}, {"text_idx": "#000013", "text": "Mwynheais ddarllen am amser Sera gyda\u2019r criw o deithwyr yn fawr, a braf oedd ei gwylio hi\u2019n aeddfedu ac yn dod yn fwy annibynnol dal adain y cymeriadau benywaidd hy\u0302n."}, {"text_idx": "#000014", "text": "Pris: Allan o brint - llyfrgell/ ail law yn unig"}, {"text_idx": "#000017", "text": "Mwy o Helynt - Rebecca Roberts"}, {"text_idx": "#000019", "text": "Nid ydym yn gyfrifol am gynnwys gwefannau allanol."}, {"text_idx": "#000021", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000022", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]